Do you like this story?
Bau dum bau waw, ga tsun ga law,nga ai hte maren, myen gaw ga rawng rawng tsun shabrawng nna,kraw lawang kata, nshu nshang kajam kalam gale galau, pale palau rai, tsun hkanu ai gaw moi myen hte ningnan mahku mara ai ten kaw na rai wa sai, bungsap tsip zawn shanut ai myen hte shaning galu ganawn wa yu saga ai myen a myit jasat, myen a myit kraw lawang hpe mung mu gin chye gin ai daram chye saga ai,matut nna myen hte naw ganawn yang mai na kun? Mung hpawm ngu ai hta naw tsap lawm yang kaja na kun? Myen a up hkang tara kata, mung hpawm hku naw ganawn yang kaja na kun?mung masa tara joisi hta shen dik yu ra nga ga ai. Miwa joi jang lang na kun? Sinna dan ni joi kilo lang na kun? Myen hte annau ni a joisi jang namnak madung na kun?shawng shen yu ga.
Mung shawa rap daw rai sai, Democracy, tara hkrang hte sa nga sai, Gumsan Magam hku up hkang sa nga ai,ten hta hpa majaw hpyen dap she grau naw n, gun ja nga ai zawn, u shoi jum tek ai zawn rai nga ai ten, myen a mung masa lam bawngban ga, ngu ai gaw hpa ta? Kara hku ta? Kara masa de yawng nga ai kun? Annau ni buga ginra de, hpyen n,gun kaba htu nga ai ten, bai annau ni a dai lup dai hpang ga kaw,myen a hpyen dap kaba ni sha adung nga dingsa mung masa bawngban ai gaw
lachyum pru na kun? Bai majan naw byin nga ai,rim zingri roi rip nga ninglen man hkrum bawngban yang Namchyim nga na kun? Myen a masa hkrang asan pra nmu shi yang bawngban ai gaw nau naw jau na re, myen a galai shai sharai ai lam, nmu yang grai naw myit sawn shachyaw yu ra nga ga ai, dai ni annau ni lam mungkan na mung chye nga sai re, hpyen yen tsin yam ni hpe mung garum sa wa na masa nga sai, myen a lachyum hpe atsawm nmu nchye lu shi ai, UNFC hku sha n'ga, UN hku nna rapdaw Slg tai ya nna mai tsun bawngban ai de du wa na sha rai sai ten annau ni Sum tsan pala hkyen tawn ai madang sha naw myit jahkut tawn yang kaja na re.
Mungkan de gaw mung shawa up hkang hkrang, Democracy hkrang, simsa lam nga tsun ai, rapdaw kaw nna mung masa bawngban jahkrup jahkra hpung hpaw nna galaw nga sai zawn, masha a lu gin ai ahkaw ahkang hpung hpaw ai,Rim skaren da ai ni hpe, lang hte lang dat ya masu ai, Asan apra rai nmu shi ai myit ding hpring ai lam nmu shi ai ten,anhte kam yang mai na kun?
Ya byin nga ai lam ni kalai shai wa yang she bawngban yang manu dan na re, ya ten [chyan-hput paty] kata nru nra nhkrum, nhkra ai lam byin pru wa nga ai, Dingdung Korea a ning baw kim Jong Ii si mat ai majaw myen hte matut mahkai bawngban galaw tawn ai lam ni mung manghkang de mai du pru chye ai myen a myit tsang hpa langai re. Myen gaw sinna dan ni hte pru pru shang shang galaw wa ai,kala Thai Bangladesh Japan ni hte hpaga jawm galaw wa na masa nga ai zawn maigan Slg law law sa du nna myen mung hpe Democracy hkrang de, sa wa lu hkra jawm n'gun jaw u shoi jum tek ya ai ladat sa nga ai. Dai gaw annau ni a mung masa bawngban na matu, la yu ra ai masa naw re, U Awng Tawng hte U Awng Min yan a ga manaw gaw nding nga ai, simsa lam hte mung masa rapdaw kaw bawngban na gaw 3 ning na ra na re nga gaw, grai tsang ra ai mung masa ninggam re.
Miwa a shaning galu myen a shingdu kaw tsap ya madi shadaw ya ai hte myen mung kaw hpaga ga up tawn ai, shaning galu sai chyup na masing tawn ai, Miwa myu law law hpe myen mung hta mung chying masha byin hkra galaw nga ai, [Maha Byuha] katsi majan hku masha shalaw, Hpaga masa hte gangwi ga up kau lu hkra hte, gumrai len shalai la na hka daru masing kaba hte nhprang rai masing ni hten wa na masa de yawng wa nga ai jaw, Miwa gaw hting grum kata myen hpe mung masa hpyen masa hpaga masa hku grau madi shadaw lu hkra masing kaba jahkrat galaw wa chye ai.
Ndai n'gun chyam ai gaw masa kaba kalai chye ai, Awng San Kaw hte NLD ni a ra lata poi shang ai masa hpe mung naw la yu yang kaja na re.
1-Anhte lamu ga hta myen a hpyen masa galai ra ai.
2-Rap daw hte hpyen dap hpe maram yu ra ai.
3-Hpaga yumga lam hte Miwa a shamu shamawt lam hpe yu maram ra ai.
4-Maigan Slg law law sa du ai hpang na mabyin hpe la yu ra ai.
5-Awng san kaw hte NLD a ra lata poi shang ai hpang maram madat yu ra ai.
6-UNFC Hpyen hpung shawng hpaw ning htan tawn ra ai.
7-UNFC hku bawngban yang she kaja na re..
8-UN a galaw sa wa ai hpe la yu ra ai.
Lahta de na lam ni hpe shawng maram yu ngut jang she mung masa bawngban sa wa yang kaja dik na re ngu mu ai. Myen gaw grai sum machyi taw nga sai ten re majaw mung masa hte kayin dang lu hkra nsin ladat shaw ai lam re ngu sawn mai ai, anhte ra awng sharawng ai hpe UN hte mungkan de shawng chye hkra shakut ra ai ngu mu ai hte,mungkan hte UN hpe sum tang hku shawng ka shalen tang madum sa wa yang kaja dik ai re ngu mu ai. Hpyen masa hpe galoi mung loi loi hte matut manoi nhkring hkra gasat nga yang gaw annau ni ntsun nbawngban shi yang UN kaw na ndai manghkang hpe jum tek nna hparan wa na masa de du wa chye ai. Dai majaw ndai ten bawngban ai gaw grai naw jau ai.
1-matut gasat na.
2-hpyen yen tsin yam ni lam matut manoi hpyi shaw na.
3-Mara kata Rim zingri ai Num ma ni hpe roi rip sat ai.
4-shinggyin ahkaw ahkang n'nga ai lam.
[U DI] matu tam nmu,tam shamat nga ai masa sha naw re majaw, lahta de na lam ni hpe la yu, maram yu nna she bawngban sa wa yang grau manu dan ai hte htuk manu na re ngu sawn lu ai law. Matut nna Naw Dating gasat ga,yi ngam shakre shangut na sha rai wa sai. Shani tup wa ai tingka shana de azat kau ai nga, shani tup gatek tim u di gaw langai sha nga ai de naw yawng nga ai.
Langai sha ngam tim gasat ga.
Baren Numraw
eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn